আহলেহাদীছ আন্দোলন বাংলাদেশ

আহলেহাদীছ আন্দোলন বাংলাদেশ (; ) বাংলাদেশের একটি ধর্মীয় সংগঠন, যা আহলেহাদীছ বা সালাফি মতাদর্শ অনুসরণ করে।  ১৯৯৪ সালের ২৩ শে সেপ্টেম্বর সংগঠনটি রাজশাহী বিশ্ববিদ্যালয়ের আরবী বিভাগের শিক্ষক প্রফেসর ড. মুহাম্মাদ আসাদুল্লাহ আল-গালিব প্রতিষ্ঠা করেন। অদ্যাবধি তিনিই সংগঠনটির নেতৃত্ব দিয়ে চলেছেন। এই সংগঠনটি কুরআন, সুন্নাহ এবং প্রাথমিক যুগের মুসলিম সম্প্রদায় (সালাফুস সালিহীন)-এর অনুসরণের উপর জোর দেয়। এটি বাংলাদেশে আহলেহাদীছ বা সালাফী মতাদর্শ প্রচার ও প্রতিষ্ঠার লক্ষ্যে কাজ করে।

ইতিহাস 
ছাহাবীদের যুগ থেকে একটা দল ছিল যারা আহলুস সুন্নাহ ওয়াল জামাআত বা আহলেহাদীছ হিসাবে অভিহিত হতেন। তারা ইসলামকে সমস্ত বাতিল আক্বীদা ও মতাদর্শ থেকে পরিশুদ্ধ রাখার জন্য প্রচেষ্টা নিয়েছিলেন। পরবর্তীতে তাদের অনুসারী বিদ্বান যেমন চার মাযহাবের ইমামগণ, কুতুবে সিত্তাহর ইমামগণ এই শুদ্ধতাবাদী আন্দোলন পরিচালনা করেন, যার ধারাবাহিকতায় যুগে যুগে এই দলের অস্তিত্ব লক্ষ্য করা যায়। তাদের সার্বজনীন বৈশিষ্ট্য হ'ল, তারা সর্বদা শিরক ও বিদআ'তের বিরুদ্ধে কথা বলেন। তারা কুরআন ও ছহীহ হাদীছকে ইসলামী শরীআতের মৌলিক উৎস হিসাবে গ্রহণ করেন। এর বিপরীতে তারা তাকলীদের নামে কোন ব্যক্তি বা ইমাম বা পীরকে অন্ধভাবে অনুসরণ করে না।  কোন নির্দিষ্ট ইমামের ফিকহ বা তরীকা তারা অনুসরণ করেন না। এজন্য তাদেরকে অনেকে ‘লা-মাযহাবী’ ‘গায়ের মুক্বাল্লিদ’ ‘ওয়াহ্হাবী’ আখ্যা দেন। 

উল্লেখ্য যে, ৪র্থ শতাব্দী হিজরীতে আক্বীদা ও ফিকহের ক্ষেত্রে ‘তাক্বলীদে শাখছী’ বা ইমামদের অন্ধ অনুসরণের রীতি মাথাচাড়া দিয়ে ওঠে । ফলে অখন্ড মুসলিম উম্মাহ বিভিন্ন মাযহাব ও তরীকায় বিভক্ত হ’তে শুরু করে। ইসলামের নামে চার মাযহাব মান্য করা বাধ্যতামূলক ঘোষণা করা হয়। অতঃপর তাদের পারস্পরিক দ্বন্দ্বে ও শী‘আ মন্ত্রীর ষড়যন্ত্রে ৬৫৬ হিজরীতে বাগদাদের আববাসীয় খেলাফত ধ্বংস হয়। এমনকি ৮০১ হিজরীতে মুসলিম ঐক্যের প্রতীক কা‘বাগৃহের চারপাশে চার মাযহাবের চার মুছাল্লা কায়েম হয়। যা ১৩৪৩ হিজরী পর্যন্ত ৫৪২ বছর যাবৎ স্থায়ী ছিল। 

‘আহলেহাদীছ’ ও অন্যান্য ইসলামী দলের মধ্যে মৌলিক পার্থক্য হল, ‘তাক্বলীদে শাখছী’ বা অন্ধ ব্যক্তিপূজা। তাক্বলীদপন্থীরা যে সকল হাদীছ তাদের ইমাম কর্তৃক স্বীকৃত বা মাজহাব কর্তৃক গৃহীত নয়, তা ব্যাখ্যা সাপেক্ষে পরিত্যাগ করে থাকে। পক্ষান্তরে আহলেহাদীছরা সকল প্রকার মাজহাবী দলান্ধতার ঊর্ধ্বে উঠে নিরপেক্ষভাবে পবিত্র কুরআন ও ছহীহ হাদীছের অনুসরণ করেন। তারা যাবতীয় শিরক-বিদ‘আত ও কুসংস্কারের বিরুদ্ধে সর্বদা আপোষহীন থাকেন।

‘আহলেহাদীছ’ তাই প্রচলিত অর্থে কোন মাজহাব বা মতবাদের নাম নয়। এটি একটি পথের নাম। এ পথ আল্লাহ প্রেরিত সর্বশেষ অহি-র পথ। পবিত্র কুরআন ও ছহীহ হাদীছের পথ, যাকে রাসূল (ছা.) 'মা আনা আলাইহে ওয়া আছহাবী' বলে আখ্যায়িত করেছেন। আহলেহাদীছরা তাদের আন্দোলনকে একটি বিশুদ্ধ ইসলামী পুনর্জাগরণ আন্দোলন হিসেবে দেখেন। 

ভারত উপমহাদেশের জিহাদ আন্দোলনের যে ইতিহাসের সূচনা করেছিলেন সৈয়দ আহমাদ শহীদ, শাহ ইসমাঈল শহীদ তা ছিল মূলত আহলেহাদীছ আন্দোলনেরই ধারাবাহিকতা। পরবর্তীতে ১৮৫৭ সালের সিপাহী বিদ্রোহ, হাজী শরীয়তুল্লাহর ফরায়েযী আন্দোলন, তিতুমীরের তরীকায়ে মুহাম্মাদিয়া আন্দোলন প্রভৃতি ছিল এই আন্দোলনেরই ফলশ্রুতি।

সমকালীন বাংলাদেশে মাওলানা আকরাম খাঁ, আল্লামা আব্দুল্লাহিল কাফী আল-কুরায়শী, ড. আফতাব আহমাদ রহমানী, ড. আব্দুল বারী, মুহাম্মাদ মুজীবুর রহমান, ড. মুহাম্মাদ আসাদুল্লাহ আল-গালিব, মতিউর রহমান মাদানী, আবু বকর মুহাম্মাদ যাকারিয়া প্রমুখ এই আন্দোলনের প্রাণপুরুষ হিসাবে কাজ করেছেন।

লক্ষ্য ও উদ্দেশ্য 

সংগঠনটি কুরআন ও ছহীহ হাদীছভিত্তিক শিক্ষা, তাওহীদ ও শিরক-বিদ‘আত সম্পর্কে সচেতনতা বৃদ্ধির মাধ্যমে সমাজ সংস্কারে কাজ করে। সংগঠনটির লক্ষ্য ও উদ্দেশ্য সম্পর্কে বলা হয়েছে যে, ''নির্ভেজাল তাওহীদের প্রচার ও প্রতিষ্ঠা এবং জীবনের সর্বক্ষেত্রে কিতাব ও সুন্নাতের যথাযথ অনুসরণের মাধ্যমে আল্লাহর সন্তুষ্টি অর্জন করা। আক্বীদা ও আমলের সংশোধনের মাধ্যমে সমাজের সার্বিক সংস্কার সাধন আহলেহাদীছ আন্দোলনের সামাজিক ও রাজনৈতিক লক্ষ্য''।

মূলনীতি 
আহলেহাদীছ আন্দোলন সংগঠন পরিচালনার জন্য পাঁচ দফা মূলনীতি গ্রহণ করেছে। সেসব মূলনীতির ভিত্তিতেই সংগঠন পরিচালিত হয়। সেগুলো হলো -

 কিতাব ও সুন্নাতের সার্বভৌম অধিকার প্রতিষ্ঠা।
 তাক্বলীদে শাখসী বা অন্ধ ব্যক্তিপূজার অপনোদন।
 ইজতিহাদ বা শরীআত গবেষণার দুয়ার উন্মুক্ত করণ।
 সকল সমস্যায় ইসলামকেই একমাত্র সমাধান হিসাবে পরিগ্রহণ।
 মুসলিম সংহতি দৃঢ়করণ ।

কর্মসূচী 

আহলেহাদীছ আন্দোলন তার লক্ষ্য ও উদ্দেশ্য বাস্তবায়নে চার দফা কর্মসূচি নির্ধারণ করেছে। সেগুলো হল -
 তাবলীগ (প্রচার),
 তানযীম (সংগঠন),
 তারবিয়াত (প্রশিক্ষণ)
 তাজদীদে মিল্লাত (সমাজ সংস্কার) ।

এসব কর্মসূচীর মধ্যে সংগঠনটি সমাজ সংস্কারকেই প্রাধান্য দিয়ে থাকে। তারা শান্তিপূর্ণভাবে মধ্যমপন্থা বজায় রেখে তাদের কার্যক্রম পরিচালনা করায় বিশ্বাসী। তবে প্রচলিত রাজনীতিকে তারা পশ্চিমা রাজনীতি হিসাবে পরিহার করে এবং ইসলামী খেলাফতের পক্ষে জনমত গঠনের চেষ্টা করে। তারা ইমারত ও বায়আতের মাধ্যমে সাংগঠনিকভাবে দাওয়াতী কার্যক্রম পরিচালনা করে। তারা এটাকেই ইসলাম প্রতিষ্ঠার নববী উপায় মনে করে। এর বাইরে রাজনৈতিক ইসলাম এবং জঙ্গীবাদের মাধ্যমে সশস্ত্র বিদ্রোহকে ইসলামের বিশুদ্ধ মানহাজ ও মৌলিক নীতিবিরোধী মনে করে।

সংগঠন কাঠামো ও নেতৃত্ব 
সংগঠনটির কেন্দ্রীয় নেতৃত্বে আছেন প্রতিষ্ঠাতা প্রফেসর ড. মুহাম্মাদ আসাদুল্লাহ আল-গালিব। কেন্দ্রীয় কমিটির অধীনে দেশব্যাপী জেলা, উপজেলা এবং ইউনিয়ন পর্যায়ে শাখা সংগঠন পরিচালিত হয়। এছাড়া রয়েছে যুব এবং নারী শাখা (বাংলাদেশ আহলেহাদীছ যুবসংঘ ও আহলেহাদীছ মহিলা সংস্থা), যারা সংগঠনের আদর্শ ও দাওয়াতি কার্যক্রম সমাজে ছড়িয়ে দেয়। এই সংগঠনের অঙ্গ সংগঠন হিসাবে কাজ করছে ‘সোনামণি’ সংগঠন, যা  শিশু-কিশোরদেরকে শৈশব থেকেই ইসলামের বিশুদ্ধ আক্বীদা ও আমলে পরিপুষ্ট করার জন্য কার্যক্রম চালাচ্ছে। পেশাজীবী ও আলেমদের সংগঠিত করার জন্য প্রতিষ্ঠা করা হয়েছে ‘আহলেহাদীছ পেশাজীবী ফোরাম’ ও ‘আহলেহাদীছ ওলামা ও ইমাম পরিষদ’। এছাড়া সংস্কৃতিমনা তরুণ লেখক ও শিল্পীদেরকে ইসলামী আদর্শমূলে সংগঠিত করার জন্য ‘তাওহীদের ডাক’, ‘সোনামণি প্রতিভা’ পত্রিকা ও ‘আল-হেরা শিল্পী গোষ্ঠী’ স্ব স্ব অঙ্গনে কাজ করে যাচ্ছে। বর্তমানে দেশের প্রতিটি জেলায় এ সংগঠনের কার্যক্রম রয়েছে। এছাড়া সঊদী আরব, কাতার, কুয়েত, সিঙ্গাপুর, মালয়েশিয়াসহ বিভিন্ন দেশে প্রবাসী শাখা রয়েছে। জুম‘আর খুৎবা, তাবলীগী সফর, দৈনিক ও সাপ্তাহিক তা‘লীমী বৈঠক, মাসিক তাবলীগী ইজতেমা ও কেন্দ্রীয়ভাবে বার্ষিক তাবলীগী ইজতেমা অনুষ্ঠানের মাধ্যমে সর্বস্তরের মানুষের নিকট ইসলামের বিশুদ্ধ দাওয়াত পৌঁছে দেওয়া হয়।

প্রকাশনা কার্যক্রম : 
সংগঠনটির পরিচালনাধীন প্রকাশনা সংস্থা ‘হাদীছ ফাউণ্ডেশন বাংলাদেশ’-এর মাধ্যমে পবিত্র কুরআন ও ছহীহ হাদীছের আলোকে রচিত গ্রন্থাবলী নিয়মিত প্রকাশিত হচ্ছে, যা দেশ-বিদেশে ব্যাপকভাবে সমাদৃত। ইতিমধ্যে প্রকাশিত হয়েছে দেড় শতাধিক গ্রন্থ ও বইসমূহ। তন্মধ্যে বৃহৎ কলেবরে প্রকাশিত হয়েছে তাফসীরুল কুরআন ২৬ থেকে ৩০ পারা, তরজমাতুল কুরআন (১-৩০ পারা একত্রে), নবীদের কাহিনী-১ ও ২, সীরাতুর রাসূল (ছাঃ), ছালাতুর রাসূল (ছাঃ) ও ফৎওয়া সংকলন। চালু রয়েছে ‘ফ্রী বই বিতরণ প্রকল্প’। বর্তমানে পূর্ণাঙ্গ তাফসীরুল কুরআনের কাজ এগিয়ে চলেছে এবং অন্যান্য উচ্চতর গবেষণা প্রকল্প ‘হাদীছ ফাউণ্ডেশন গবেষণা বিভাগ’-এর তত্ত্বাবধানে চলমান রয়েছে। সংগঠনের মুখপত্র মাসিক আত-তাহরীক পত্রিকা, আত-তাহরীক টিভি, মিডিয়া বিভাগ, ইন্টারনেট ও ফৎওয়া হটলাইনের মাধ্যমে এ সংগঠন মানুষের দৈনন্দিন জিজ্ঞাসার কুরআন ও ছহীহ হাদীছ ভিত্তিক জওয়াব দানে নিয়োজিত রয়েছে।

শিক্ষা কার্যক্রম : 
এই সংগঠনের পৃষ্ঠপোষকতায় দেশের বিভিন্ন স্থানে দুই শতাধিক মাদ্রাসা পরিচালিত হচ্ছে। এ সকল মাদ্রাসা ও ইয়াতীমখানায় অধ্যয়ন করছে কয়েক হাযার ছাত্র-ছাত্রী। লালিত-পালিত হচ্ছে দুস্থ ও ইয়াতীম শিক্ষার্থীরা। এ সকল ছাত্র-ছাত্রীকে পবিত্র কুরআন ও ছহীহ হাদীছের আলোকে বিশুদ্ধ আক্বীদা ও আমল সম্পন্ন করে এবং যুগোপযোগী শিক্ষায় সুশিক্ষিত করে গড়ে তোলা হয়। ২০১৯ সাল থেকে এসকল প্রতিষ্ঠানসমূহের পাঠ্যক্রম প্রণয়ন ও সুষ্ঠু তদারকির লক্ষ্যে প্রতিষ্ঠিত হয়েছে হাদীছ ফাউণ্ডেশন শিক্ষাবোর্ড। যার অধীনে পরিচালিত শিক্ষা প্রতিষ্ঠানের সংখ্যা বর্তমানে দুই শতাধিক। রাজশাহীতে এই সংগঠন পরিচালিত আল-মারকাযুল ইসলামী আস-সালাফী তাদের সর্ববৃহৎ মাদ্রাসা ও কেন্দ্রীয় প্রতিষ্ঠান।

সমাজকল্যাণ কার্যক্রম : 
এই সংগঠনটি তাওহীদ ট্রাস্ট, সালাফিয়াহ ট্রাস্ট, পথের আলো ফাউণ্ডেশন, ইসলামিক কমপ্লেক্স প্রভৃতি সমাজকল্যাণ সংস্থাসমূহের মাধ্যমে সারা দেশে বারো শতাধিক জামে মসজিদসহ ইসলামিক কমপ্লেক্স, মাদ্রাসা, ইয়াতীম খানা, মেডিকেল ও স্বাস্থ্যসেবা কেন্দ্র সমূহ স্থাপন করা করেছে। এগুলোর মাধ্যমে বন্যাত্রাণ ও শীতবস্ত্র বিতরণ, অসহায়দের সাহায্যদান, নলকূপ স্থাপন ও অন্যান্য সমাজকল্যাণ কার্যক্রম সমূহ পরিচালনা করা হয়। এছাড়া জরুরি মানবিক সেবাদানের জন্য প্রতিষ্ঠিত হয়েছে স্বেচ্ছাসেবী সংগঠন ও নিরাপদ রক্তদান সংস্থা ‘আল-‘আওন ফাউণ্ডেশন’।

সমালোচনা : 
কিছু মহল এই আন্দোলনকে অত্যধিক কঠোর ও অন্যান্য মাজহাবের প্রতি অসহিষ্ণু বলে সমালোচনা করে। ২০০৫ সালে এই সংগঠনের প্রতিষ্ঠাতা প্রফেসর ড. মুহাম্মাদ আসাদুল্লাহ আল-গালিব জঙ্গীবাদের সাথে সম্পৃক্ত থাকার অভিযোগে গ্রেফতার হন। তবে তিনি এই অভিযোগ সম্পূর্ণরূপে প্রত্যাখ্যান করেন। ২০০৮ সালে তিনি মুক্ত হন এবং সকল অভিযোগ থেকে খালাস পান। 

২০২৫ সালে আহলেহাদীছ আন্দোলন বাংলাদেশ ওয়াশিংটন এক্সামিনারে মাইকেল রুবিন কর্তৃক প্রকাশিত একটি প্রতিবেদনের বিরুদ্ধে প্রতিবাদ জানায়। উক্ত প্রতিবেদনে এই আহলেহাদীছ সংগঠনটিকে চরমপন্থী মতাদর্শের সাথে যুক্ত করা হয় এবং বাংলাদেশকে "আরেকটি আফগানিস্তান" বানানোর অভিযোগ তোলা হয়। সংগঠনটি এই অভিযোগগুলোকে দৃঢ়ভাবে প্রত্যাখ্যান করে এবং জানায় যে, তারা ইসলামের শিক্ষা শান্তিপূর্ণভাবে প্রচার এবং সামাজিক সম্প্রীতি রক্ষায় প্রতিশ্রুতিবদ্ধ।

আরও পড়ুন : 

 আহলে হাদীস
 মওলানা মুহাম্মদ আকরাম খাঁ
 আব্দুল্লাহেল কাফী আল-কোরায়শী
 মুহাম্মাদ আব্দুল বারী
 আল-মারকাযুল ইসলামী আস-সালাফী
 জমঈয়তে আহলে হাদিস

তথ্যসূত্র

বহিঃসংযোগ 

 আহলেহাদীছ আন্দোলন বাংলাদেশ-এর অফিসিয়াল ওয়েবসাইট।
 মাসিক আত-তাহরীক।

বাংলাদেশে ইসলামবাদ
আহলে হাদিস সংগঠন
সংগঠন
ইসলামি সংগঠন
ধর্মীয় সংগঠন
আহলে হাদিস